**3. melléklet**

**Komárom Város Önkormányzat Képviselő-testületének a helyi jelentőségű természeti értékek védelméről szóló 15/2015. (X.22.) önkormányzati rendelet 6. § (2) bekezdéséhez**

**Irányelvek a helyi jelentőségű természetvédelmi területek és természeti emlékek kezeléséhez**

1. **Természetvédelmi célkitűzések**

A helyi jelentőségű természetvédelmi területen meghatározott alapvető természetvédelmi cél a kiemelt zöldövezeti területek, növénytársulások, valamint védett állatfajok és egyedi természeti értékek megtartása, a biodiverzitás fenntartása. További cél a szennyezések megakadályozása, minimalizálása, a természeti és kulturális értékek megismerésére irányuló, és azokat nem veszélyeztető kutatás, oktatás, turizmus támogatása.

1. **Természetvédelmi stratégiák:**

a.) Az agresszívan terjedő invazív növényzetet vissza kell szorítani, a tájidegen fákat folyamatosan hazai, tájban honos fafajokra (tölgy, kőris, stb.) kell cserélni.

b.) A különlegesen ritka, védett, fokozottan védett növény- és állatfajok populációnak védelmét biztosítani kell

c.) Az értékek bármilyen szennyezését, rongálását meg kell akadályozni.

d.) A természetvédelmi szempontból értékes, kívánatos állapotot kell rögzíteni és fenntartani a beavatkozások minimalizálása mellett.

1. **Természetvédelmi kezelési módok, korlátozások, tilalmak**

**3.1. Terület és földhasználat, létesítmények elhelyezése**

a.)Tilos a védett természeti terület állapotát és jellegét a természetvédelmi célokkal ellentétesen megváltoztatni.

b.) Erdő, rét, legelő művelési ágának megváltoztatásához csak kivételes esetben és csak a természetvédelem érdekeinek megfelelően szabad hozzájárulni.

c.) A természetvédelmi területen tilos olyan épületet, építményt, nyomvonalas létesítményt, berendezést létesíteni vagy üzembe helyezni, amely annak jellegét és állapotát veszélyezteti, károsítja, vagy ott a tájképi egységet megbontja.

d.) A természetvédelmi területen fokozott figyelmet kell fordítani a hulladékok folyamatos eltávolítására, a rendszeres zöldterület kezelésre, amennyiben szükséges karbantartási ütemtervet kell készíteni a folyamatos fenntartás céljából.

**3.2.A közlekedés szabályozása**

a.) Tilos a forgalom elől elzárt, útnak nem minősülő területekre gépjárművel behajtani.

b.) Gépjárművel parkolni csak kijelölt helyeken szabad.

c.) Az a.) pontban foglaltak nem vonatkoznak termelési, kezelési és hatósági feladatokat ellátó gépjárművekre.

**3.3. Vízügyi előírások**

a.) A területeken található tavak ökológiai rendszerének fenntartása, vízminőségének megőrzése elsődleges feladat.

b.) Vízforgalom stabilizálása megfelelő minőségű víz bevezetésével történhet.

c.) Fontos a feliszapolódás akadályozása, megfelelő vízmélység és szabad vízfelület biztosítása.

d.) A kotrást csak térben és időben szakaszolva, kíméletesen szabad végrehajtani.

e.) A tavakban a használati megállapodás alapján a horgászat engedélyezett.

**3.4. Rétek, legelők, nádasok kezelése**

a.) A rétek és legelők művelési águknak megfelelően továbbra is hasznosíthatóak.

b.) A réteket, legelőket feltörni nem szabad, beerdősíteni csak természetvédelmi érdekből lehet.

c.) Fontos a gyepek értékes életközösségeinek megőrzése aktív természetvédelmi kezeléssel, elsősorban a hagyományos területhasználati módok visszaállításával, a védett fajok életciklusához igazított kaszálással és legeltetéssel.

d.) A gyepet évente legalább kétszer kell kaszálni a gyep típusától függően. Gépi kaszálás esetén, a gépet vad riasztó eszközzel (vadriasztó lánc) kell ellátni.

e.) A terület túllegeltetése tilos, a legeltetés a természetvédelmi hatóság engedélyéhez kötött.

f.) Az inváziós és termőhely idegen fajok megtelepedését és terjedését meg kell akadályozni, állományuk visszaszorításáról gondoskodni kell mechanikus védekezéssel vagy speciális növényvédőszer kijuttatással, ezen a technológián túl egyéb vegyszerhasználat tilos. Cserjeirtás csak szeptember 1. és február 28. közötti időszakban lehetséges, figyelembe véve az ott élő védett növény és állatfajok szaporodási tulajdonságait.

g.) Meg kell akadályozni a talaj, a csapadékvíz és felszín alatti vizek szennyeződését.

h.) Ősgyep vagy természetes gyep esetén a felülvetés, műtrágyázás nem megengedett.

i.) Ősgyep vagy természetes gyep esetén fogasolás, tárcsázás, hengerezés, gyepszellőztetés, szántás nem megengedett.

j.) Felázott talajon mindennemű munkavégzés tilos.

k.) Allergén gyomnövények terjedését meg kell akadályozni.

l.)A honos cserjék megőrzésére törekedni kell.

m.) A természetes gyepekben szórtan jelentkező őshonos méretes fák és a vadgyümölcsök megőrzése kötelező.

n.) A vizes élőhelyekhez kapcsolódó nádasok védelme elsődleges, figyelembe véve a vízminőség-védelmi, élőhely megtartó funkcióit. A nád visszavágása természetvédelmi hatóság hozzájárulásához kötött.

**3.5. Gyümölcsösök hasznosítása**

A természetvédelmi területen levő gyümölcsösök továbbra is művelési águknak megfelelően hasznosíthatók. Az itt végzett növényvédelmi munkák összhangban kell álljanak a természetvédelmi terület rendeltetésével.

**3.6. Fás vagy cserjés területek, fasorok kezelése**

a.) A fák kivágásához hozzájárulás csak a fák biológiai pusztulása esetén adható ki, valamint akkor, ha azok állapota balesetveszélyes, a környezetre károsodással járó veszélyt jelent. A kivágás indokoltságát szakvéleménnyel vagy más módon (fényképfelvétel) dokumentálni kell.

Amennyiben balesetvédelmi szempontból indokolttá válik idős, odvas, mélyen bekorhadó ágcsonkokkal, repedésekkel, szétnyíló fahasadékokkal rendelkező fa kivágása, ilyen elemeket tartalmazó farész visszavágása, a munkálatok kizárólag a denevérek és egyéb faodvakat használó védett kisemlősök (pl. pelék) életciklusa és a madarak költési időszakának szempontjából kritikus időszakokon kívül, augusztus 15. – október 31. között végezhetőek.

A fakivágást, visszavágást minden esetben az odvak előzetes átvizsgálása kell, hogy megelőzze, a vágás csak akkor történhet meg, ha sikerült meggyőződni arról, hogy madarak nem költenek a fán, az odvakban, résekben denevérek vagy egyéb védett kisemlősök nem tartózkodnak.

b.) Fák kivágása építkezés miatt csak kivételes esetben engedélyezhető.

c.) A védett fasorban lévő faegyed szükségessé vált kivágása után a pótlást a következő ültetési időszakban el kell végezni. A pótlásra kerülő egyed kizárólag a védett fasor fafajának megfelelő, előnevelt fa lehet.

d.) Védett fasorba a fasor fajától eltérő fajú faegyedet ültetni nem lehet.

e.) A természetvédelmi terület nem őshonos fafajú fáit folyamatosan meg kell kísérelni őshonos fafajokkal lecserélni.

f.) A táj adottságait figyelembe véve meg kell hagyni az idős faállományokat. Óvni kell a nagyméretű különleges fajú vagy alakú fákat.

g.) Az esetleg eltávolításra kerülő ágak levágása csonkok meghagyása nélkül, tő mellett történjen. A levágott ágak friss vágáslapját kezelni kell fertőzések ellen.

**3.7. Vadon élő állatok és növények védelme**

a.) A természetvédelmi terület vadon élő állatvilágának - a vadgazdálkodási törvényben szabályozott vadászható vadfajok kivételével - minden faja védett, azokat gyűjteni, elpusztítani, élettevékenységükben zavarni nem szabad.

b.) A természetvédelmi terület vadon termő növényeit (gumóját, gyöktörzsét, magját stb.) kiszedni, elpusztítani nem szabad.

c.) A védett természeti területekre idegenhonos, agresszíven terjeszkedő (inváziós) állat vagy növényfajok egyedeit betelepíteni tilos.

**3.8. Vegyszerek alkalmazása**

a.) A kártékony és túlszaporodott élő szervezetek elleni védekezést úgy kell végezni, hogy a természetes egyensúlyt, más vadon élő védett állat és növényfajt ne veszélyeztessen. A szükséges növényvédelmi munkákat a mindenkor érvényben lévő növényvédelmi és természetvédelmi előírások pontos betartásával kell végezni.

b) Tilos a természetvédelmi területeket és emlékeket érintő útszakaszokon az út téli csúszásmentesítését a fákat károsító módon végezni;

**3.9. Tájvédelem**

a.) Gondoskodni kell a természetvédelmi területben levő létesítmények, épületek, építmények, berendezések állagának megóvásáról és környezetük rendben tartásáról. Kiemelt figyelmet érdemelnek a kultúrtörténeti és építészeti értékek, emlékek.

b.) A táj természetes jellegét zavaró nem üzemeltetett létesítményeket meg kell szüntetni.

c.) A természetvédelmi területen hulladékot lerakni tilos.

**3.10. Tudományos kutatás, oktatás**

A védett területeken végzett kutatás vagy oktatás/bemutatás során kizárólag olyan tevékenység végezhető, amely nem ellentétes az 1. pontban meghatározott természetvédelmi célokkal és a terület rendeltetésével; a védett területen végzett kutatás, oktatás, a védett területnek a bemutatása nem veszélyezteti, nem károsítja a táji, kultúrtörténeti vagy természeti értékeket.

**3.11. Látogatás, ismeretterjesztés, sport**

a.) A természetvédelmi területek látogathatóak.

b.) Ismeretterjesztési célból arra alkalmas helyeken tanösvényeket lehet létesíteni, ahol a természetvédelmi terület növénytani és állattani értékeiről szerezhetnek ismereteket a látogatók.